Timo Vihavainen on sarkastisesti vaikuttunut kirjailijan kirjeestä USA:n presidentin rouvalle.

Helsingin yliopiston Venäjän tutkimuksen professorina toiminut Timo Vihavainen on kirjoittanut blogiinsa kirjailija Sofi Oksasen avoimesta kirjeestä USA:n presidentin puolisolle Melania Trumpille. Siinä Sofi Oksanen arvosteli Melania Trumpin sementoineen ”itätytön” imagon.

– Olin tekstistä aika imponoitu. Siinä nimittäin luotiin vain muutamien kymmenien sanojen ja harvatahtisen puppugeneraattorin voimalla kokonainen maailmankuva, etten sanoisi maailmanselitys, jonka keskipisteessä ovat itätytöt, Timo Vihavainen aloittaa.

– Kiinni olet, rakas Melania, ja pysyt, eikä sinua päästetä, ennen kuin siunaat poliittisen korrektiuden papittaria. Entinen itätyttöhän sinä olet, Vihavainen kuvailee Oksasen asennetta.

Hän kirjoittaa, että ”länsimainen narraatio on vakiinnuttanut itänaisen seksityöläiseksi tai surulliseksi postimyyntimorsiameksi, kertoo oraakkelimme (Sofi Oksanen), jota varmaankin voidaan myös nimittää tutkijaksi. eihän tällaisia väitteitä kannata esittää, ellei niiden tueksi ole mitään tutkimusta”.

– Mahtaakohan nyt kuitenkaan ihan varmasti olla noin? Vai olisikohan niin, että tässä maailmassa on aina tietty hölmöjen ryhmä, joka ei pysty ymmärtämään, ettei yksilöistä koskaan kannata tehdä johtopäätöksiä sen ryhmän perusteella, johon he kuuluvat. Vai kuuluuko intellektuellien nykyään asettua niin sanoakseni kansanomaiselle tasolle?

Vihavainen arvelee ”ettemme pysty tätä maailmaa muuttamaan sellaiseksi, etteivät hölmöt pysyisi hölmöinä, vaikka heidät voissa paistaisimme, noin kuvaannollisesti sanoen”.

– Intelligenteille ihmiselle taas yksilön ja hänen viiteryhmänsä suhteesta ei kannata saarnata, he kyllä pystyvät asiat ymmärtämään ihan omilla aivoillaan. Näin on ainakin ennen ollut jopa laajemmissakin säädyllisissä piireissä.

Professori ihmettelee, miksi löytyy yhä enemmän ”intellektuelleina esiintyviä ihmisiä, joiden tärkeimpiin harrastuksiin kuuluu saarnaaminen milloin minkin asian julkisen esittämisen tavasta: ei saa näyttää sellaisia kuvia, joissa naiset esiintyvät perinteisissä rooleissaan, ei saa puhua maailmasta sellaisena kuin se on, vaan sellaisena, kuin sen pitäisi olla ja niin edelleen”.

– Sellainen se on vaikutus itätyttöjen etnisoinnilla ja rakkaalla Melanialla! Melania on parasta, mitä seksibisnekselle on tapahtunut, tietää kirjoittaja. Lukija ei muuta voi kuin hämmästyneenä täyttyä ihailusta kirjoittajaa kohtaan – hänhän tietää kaiken!, professori ironisoi.

– Kun itse en oikein ymmärrä, kuka tässä on etnisoinut ja ketä ja mitä tuo sana edes tarkoittaa, yritän vilpittömästi vain ymmärtää, oliko kirjoittajalla tässä nyt ihan oikeasti jokin viesti kerrottavanaan vai oliko tarkoituksena vain päästä puhuttelemaan elämässään menestynyttä naista noin oss flickor emellan ja mestaroimaan tämän ja muidenkin elämää ja puheita jonkinlaisella feministisen ideologian tuomalla jokanaisen oikeudella.

Timo Vihavainen ihmettelee myös, mistä ”juontaakaan juurensa se nykyinen älyllisen tason madaltuminen, joka ilmenee kaiken maailman maternalistisissa neuvoissa ja vaatimuksissa, joita kehdataan esittää ihmisille, jotka eivät ole sellaisia pyytäneet”.

– Joskus on sanottu, etteivät vapaus, veljeys ja tasa-arvo ole yhdessä mahdollisia. Enpä tiedä. Olennaista lienee, ettei niitä viedä pitemmälle, kuin kohtuullista on. Sen sijaan näyttää yhä selvemmältä, etteivät vapaus, tasa-arvo ja sisaruus ole yhdessä mahdollisia. Tuohon viimemainittuun on viime vuosina ympätty sellaisia määriä totalitaarista puppua, että sen vakavasti ottaminen tuhoaa sekä vapauden että tasa-arvon.